b'\n_START_ARTICLE_\nTampereen fenomenologia\n_START_PARAGRAPH_\nTampereen fenomenologiapiiri on Tampereen yliopistossa filosofi Juha Varton ymp\xc3\xa4rille 1980-luvun lopulla syntynyt filosofinen ryhmittym\xc3\xa4, jonka keskuudesta on syntynyt runsaasti tutkimusta, kirjoja ja filosofinen aikakauslehti Niin & n\xc3\xa4in. Toiminta k\xc3\xa4ynnistyi noin vuoden 1988 paikkeilla ja n\xc3\xa4ki kukoistuksensa 1990-luvun alkuvuosina. Filosofiasta valmistui tuolloin huomattavasti tutkijoita, jotka v\xc3\xa4itteliv\xc3\xa4t tohtoriksi my\xc3\xb6hemmin vuosikymmenen lopulla tai 2000-luvun puolella._NEWLINE_Piirin keskuudessa on tutkittu ja jatkettu erityisesti mannereurooppalaisen filosofian keskeisten ajattelijoiden, kuten Edmund Husserlin ja Martin Heideggerin, ty\xc3\xb6t\xc3\xa4. Fenomenologisen filosofian perusajatuksen mukaisesti piirin toimintaa ei ole rajoitettu mihink\xc3\xa4\xc3\xa4n koulukuntaan, vaan Husserlin alkuper\xc3\xa4isi\xc3\xa4 ihanteita my\xc3\xb6t\xc3\xa4illen toiminnassa on haluttu s\xc3\xa4ilytt\xc3\xa4\xc3\xa4 pyrkimys arvovapauteen, kriittisyyteen ja tutkimusten karsimiseen tarkoitushakuisuudesta._NEWLINE_Fenomenologisen filosofian ohella piirin j\xc3\xa4senet ovat perehtyneet my\xc3\xb6s Frankfurtin koulukuntana tunnetun ryhmittym\xc3\xa4n sek\xc3\xa4 useiden postmodernistien ja j\xc3\xa4lkistrukturalistien ajatteluun._NEWLINE_Niin & n\xc3\xa4in -lehden, Tampereen yliopiston filosofian ainelaitoksen julkaisujen ja Eurooppalaisen filosofian seuran julkaisusarjan kautta Tampereen fenomenologiapiiri on ulottanut vaikutuksensa my\xc3\xb6s yliopistofilosofian ulkopuolelle ja erityistieteilij\xc3\xb6iden keskuuteen. Piirin yhteydess\xc3\xa4 toimineita tieteenharjoittajia ovat muiden muassa Aki Huhtinen, Reijo Kupiainen, Tere Vad\xc3\xa9n, Mikko Lahtinen, Jaana Parviainen, Timo Klemola, Jyri Puhakainen ja Juha Suoranta. Filosofi Jukka Hankam\xc3\xa4ki kuvaa Suomalaisen nykyfilosofian historiassaan, ett\xc3\xa4 aineopintojen ja syvent\xc3\xa4vienkin opintojen opetukseen osallistui kukoistusvuosina salien t\xc3\xa4ydelt\xc3\xa4 kuulijoita._NEWLINE_Erona Helsingin Lacan-piiriin on ollut l\xc3\xa4hinn\xc3\xa4 se, ett\xc3\xa4 Tampereella perustetun Suomen Fenomenologisen Instituutin ja sen jatkajan, Eurooppalaisen filosofian seuran, yhteydess\xc3\xa4 harjoitettu mannermainen filosofia on yhdistetty enemm\xc3\xa4n k\xc3\xa4yt\xc3\xa4nt\xc3\xb6ihin ja kulttuuriel\xc3\xa4m\xc3\xa4\xc3\xa4n. Sen kautta on osallistuttu yhteiskunnalliseen keskusteluun, kun taas helsinkil\xc3\xa4isen Lacan-piirin pohjalle rakentunut toinen suomalainen fenomenologian ja mannermaisen filosofian traditio on ollut eksegeettisemp\xc3\xa4\xc3\xa4.'